Lang vonnis ná moord by bankHelen Janse van Vuuren en haar man Corrie. Foto: Facebook. Tebogo Masire (23) van Douglas in die Noord-Kaap is Maandag in die hooggeregshof tot 42 jaar tronkstraf gevonnis ná die moord op Helen Janse van Vuuren (60) op 28 Augustus 2018 by ŉ bank in die dorp. Kapt. Sergio Kock, woordvoerder van die polisie, het gesê Masire is tot 15 jaar tronkstraf gevonnis op aanklag van roof met verswarende omstandighede, lewenslange tronkstraf op aanklag van moord en nog twee jaar op aanklag van aanranding met die doel om ernstig te beseer. Maroela Media het vroeër berig Janse van Vuuren was die oggend omstreeks 08:30 in die Absa-bank om kontant van ŉ plaaslike supermark, waar sy werksaam was, te deponeer. Masire het die bank betree en haar twee keer met ŉ mes gesteek voor hy met die kontant van die toneel gevlug het. Janse van Vuuren is op die toneel dood. “Die beskuldigde het ook nog ŉ man, wat wou ingryp, gedreig en gepoog om hom aan te val. Die polisie het dadelik ŉ soektog van stapel gestuur en Masire is ŉ paar uur later by sy huis in Breipaal in hegtenis geneem. Hy was in aanhouding tot sy vonnisoplegging,” het Kock bygevoeg.